**Metodika na vypracovanie výkazu o distribúcii poistenia Sii (SPR) 30-01**

1. Výkaz sa predkladá za celú činnosť poisťovne vo všetkých krajinách, kde je poisťovňa oprávnená vykonávať činnosť. Údaje sa uvádzajú za oblasť životného poistenia aj neživotného poistenia.
2. Ak je údaj vyjadrený v percentách, uvedie sa jeho číselná hodnota s dvomi desatinnými miestami, napríklad ak je hodnota 63,05% uvedie sa ako 63,05.
3. V kolónke „**Skupina činnosti“** sa uvádza skupina činnosti v súlade so skupinou činnosti uvedenou vo výkaze S.05.01.01 *Vykonávacieho nariadenia Komisie (EÚ) 2015/2450 z 2. decembra 2015, ktorým sa stanovujú vykonávacie technické predpisy, pokiaľ ide o vzory na predkladanie informácií orgánom dohľadu podľa smernice Európskeho parlamentu a Rady 2009/138/ES (Ú. v. EÚ L 347 31.12.2015) v platnom znení.* Uvádza sa skupina činnosti hlavného krytia, pričom pripoistenia k zmluve nie je potrebné odčleňovať.
4. V kolónke „**Distribučný kanál“** sa uvádza kód zo zoznamu prípustných kódov číselníka IS ŠZP *(napr. priamy predaj prostredníctvom vlastných zamestnancov alebo elektronicky, viazaní finanční agenti, samostatní finanční agenti a finanční poradcovia).*
5. V kolónke „**Krajina činnosti**“ sa uvádza kód krajiny, v ktorej bolo poistné sprostredkované, vyberie sa jedna z prípustných hodnôt číselníka IS ŠZP.
6. V kolónke „**Sprostredkované poistné**“ sa uvádza sprostredkované poistné za vykazované obdobie. Vykazuje sa ročné poistné za všetky novouzatvorené poistné zmluvy v sledovanom období, v prípade krátkodobých zmlúv sa vykazuje poistné za dobu trvania zmluvy *(napr. v prípade mesačne plateného poistného je potrebné vykazovať mesačné poistné vynásobené 12 mesiacmi; ak je poistná zmluva platná na N rokov s jednorázovo plateným poistným, je potrebné vykazovať poistné vydelené počtom N rokov).*
7. V kolónke „**Počet poistných zmlúv**“ sa uvádza počet všetkých novouzatvorených poistných zmlúv prislúchajúcich k sprostredkovanému poistnému za vykazované obdobie bez ohľadu na počet rizík, ktoré poistná zmluva kryje.
8. V kolónke **„Zaslúžené poistné v sledovanom období, ktoré prislúcha k vyplatenej provízii“** sa uvádza hrubé zaslúžené poistné prislúchajúce k vykazovanej provízii v kolónke „Provízie“ (podľa výkazu S.05.01). Ak sa v sledovanom období nevypláca provízia za poistnú zmluvu, nie je potrebné vykazovať ani zaslúžené poistné. Ak sa za poistnú zmluvu vypláca v sledovanom období prvoročná aj následná provízia, uvedie sa hrubé zaslúžené poistné za poistnú zmluvu iba raz a ako „Druh provízie“ sa uvedie z číselníka kód IO – iná odmena za sprostredkovanie.
9. V kolónke „**Druh provízie**“ sa uvádza, či sa jedná o prvoročnú províziu, následnú províziu alebo inú odmenu za sprostredkovanie.
10. V kolónke „**Provízie**“ sa uvádza výška obstarávacích nákladov za sprostredkovanie poistenia v sledovanom období (Brutto náklady na obstaranie vo výkaze S.05.01.01), avšak neznížené o vrátené provízie, tie sa vykazujú v kolónke „Vrátené provízie“.
11. V kolónke „**Vrátené provízie“** sa uvádza provízia, ktorá bola vrátená.
12. Použité skratky:

**č.r.** číslo riadku,

**IS ŠZP** informačný systém Národnej banky Slovenska Štatistický zberový portál.